Κανονισμός (ΕΚ) αριθ. 1648/2001 της Επιτροπής

της 13ης Αυγούστου 2001

για τροποποίηση του κανονισμού (ΕΚ) αριθ. 690/2001 για τη θέσπιση ειδικών μέτρων στήριξης της αγοράς στον τομέα του βοείου κρέατος

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1254/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του βοείου κρέατος(1), όπως τροποποιήθηκε τελευταία από τον κανονισμό (ΕΚ) αριθ. 1512/2001(2), και ιδίως στο άρθρο 38 παράγραφος 2,

Εκτιμώντας τα ακόλουθα:

(1) Ο κανονισμός (ΕΚ) αριθ. 690/2001 της Επιτροπής, της 3ης Απριλίου 2001, για τη θέσπιση ειδικών μέτρων στήριξης της αγοράς στον τομέα του βοείου κρέατος(3), στο άρθρο 1 θεσπίζει τα κριτήρια επιλεξιμότητας που πρέπει να πληρούνται προκειμένου τα σφάγια να γίνονται δεκτά στο πλαίσιο του καθεστώτος αγοράς. Ειδικότερα, η τελευταία περίπτωση του άρθρου 1 παράγραφος 2 προβλέπει την επισήμανση των σφαγίων κατά τον ενδεδειγμένο τρόπο. Δεδομένου όμως ότι η επισήμανση δεν έχει καμία χρησιμότητα σε περιπτώσεις που το κρέας προορίζεται για καταστροφή μετά την παραλαβή, πρέπει τότε να προβλεφθεί παρέκκλιση από την εν λόγω απαίτηση.

(2) Το άρθρο 3 παράγραφοι 1 και 2 του κανονισμού (ΕΚ) αριθ. 690/2001 προβλέπει να λαμβάνεται υπόψη ποσόν 14 ευρώ ανά 100 kg κατά τον καθορισμό της μέγιστης τιμής αγοράς. Η εμπειρία από την εφαρμογή του κανονισμού έχει δείξει ότι το ποσόν αυτό είναι ανεπαρκές για την κάλυψη του καθαρού κόστους σφαγής όπως στοχεύεται, ιδίως λόγω της χαμηλής αξίας των παραπροϊόντων. Κατόπιν τούτου το ποσόν πρέπει να αυξηθεί σε 18 ευρώ ανά 100 kg.

(3) Το άρθρο 5 παράγραφος 3 του κανονισμού (ΕΚ) αριθ. 690/2001 ορίζει ότι η προς καταβολή τιμή στον υπερθεματιστή προσαρμόζεται στις περιπτώσεις κατά τις οποίες παραλαμβανόμενα σφάγια διαφέρουν από την κλάση κατάταξης Ο. Η εφαρμογή της εν λόγω διάταξης οδήγησε σε τεχνητά υψηλές τιμές για κρέας από ζώα κατηγορίας Β προσφερόμενα στο πλαίσιο του καθεστώτος. Κατόπιν τούτου πρέπει να προβλεφθεί η προσήκουσα τροποποίηση.

(4) Τα μέτρα τα προβλεπόμενα στον παρόντα κανονισμό είναι σύμφωνα με τη γνώμη της επιτροπής διαχείρισης βοείου κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 690/2001 τροποποιείται ως ακολούθως:

1. Στο άρθρο 1 προστίθεται η ακόλουθη παράγραφος 3: "3. Τα κράτη μέλη έχουν τη δυνατότητα να παρακάμπτουν την απαίτηση τη θεσπιζόμενη στην τελευταία περίπτωση της παραγράφου 2, στις περιπτώσεις κατά τις οποίες τα σφάγια ή τα ημιμόρια καταστρέφονται μετά την παραλαβή."

2. Το ποσό των "14 ευρώ" που αναφέρεται στο άρθρο 3 παράγραφος 1 και 2, αντικαθίσταται από το ποσό των "18 ευρώ".

3. Το άρθρο 5 παράγραφος 3 αντικαθίσταται από τα ακόλουθα: "3. Με εξαίρεση τα σφάγια από ζώα κατηγορίας Β, στις περιπτώσεις κατά τις οποίες παραλαμβάνονται σφάγια κλάσεων κατάταξης άλλων από Ο, η προς καταβολή τιμή στον υπερθεματιστή για τα σφάγια αυτά ρυθμίζεται με εφαρμογή των συντελεστών των καθοριζόμενων στο παράρτημα IV."

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται για ποσότητες που κατακυρώνονται στο πλαίσιο του διαγωνισμού της 27ης Αυγούστου 2001 και των ακόλουθων διαγωνισμών.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 13 Αυγούστου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 21.

(2) ΕΕ L 201 της 26.7.2001, σ. 1.

(3) ΕΕ L 95 της 5.4.2001, σ. 8.